पुलिस ने धार्मिक स्थल में लगाया था लंगर, मोना और उसका पति लेने पहुंचे तो दबोचे
लुधियाना में साढ़े 8 करोड़ की लूट की मास्टरमाइंड मनदीप कौर उर्फ मोना को बीते कल उत्तराखंड के एक धार्मिक स्थल से गिरफ्तार किया गया। उसे पकड़ने के लिए पुलिस ने ट्रैप लगाया था।
लुधियाना में साढ़े 8 करोड़ की लूट की मास्टरमाइंड मनदीप कौर उर्फ मोना को बीते कल उत्तराखंड के एक धार्मिक स्थल से गिरफ्तार किया गया। उसे पकड़ने के लिए पुलिस ने ट्रैप लगाया था। पुलिस को उसके धार्मिक स्थल में होने की लोकेशन मिली थी। जिसके बाद पुलिस ने उस धार्मिक स्थल के बाहर फ्रूटी का लंगर लगाया। यहां जैसे ही मोना पति के साथ फ्रूटी लेने के लिए कतार में लगी तो पुलिस ने उसे गिरफ्तार कर लिया।
उसे पकड़ने के लिए चलाए गए ऑपरेशन को इंस्पेक्टर बेअंत जुनेजा ने लीड किया। धार्मिक स्थल पर भीड़ होने पर आरोपियों को पकड़ना बड़ी चुनौती थी। इंस्पेक्टर बेअंत जुनेता ने बताया कि इंसानियत के नाते हमने मोना को धार्मिक स्थल में माथा टेकने का अवसर दिया। लेकिन इस पर हमारी पूरी नजर थी।
आमने-सामने बैठा हो रही पूछताछ
गिरफ्तारी के बाद मनी और मोना को आमने-सामने बैठा कर पूछताछ की। पूछताछ में कई खुलासे हुए। डकैत मनदीप मोना ने मनी से फ्रेंडशिप के बाद ही लूट के लिए सोचना शुरू कर दिया था। वह मनी से कंपनी और वहां के काम के बारे में पूछती रहती थी।
मोना ने कहा था- मैं डाका मार सकती हूं
कुछ महीने पहले मनी ने उसे मजाक में कहा था कि वह उसके काम के बारे इतना ज्यादा पूछ रही है 'तू डक्का' मरना' (क्या आप डकैती करना चाहते हैं)। इस पर मनदीप ने जवाब दिया था, 'मारना वी पे सकदा' (मैं ऐसा कर सकती हूं)।
हालांकि, उस समय मनजिंदर इस बात से अनजान था कि मनदीप के दिमाग में लूट करने की प्लानिंग चल रही है। धीरे-धीरे मनदीप और मजिंदर का रिश्ता और मजबूत होता गया। मनदीप पर काफी कर्ज था। उसने आसानी से पैसा पाने के लिए शॉर्टकट रास्ता खोजा।
60 घंटे में मास्टरमाइंड मनी किया था गिरफ्तार
लुधियाना पुलिस और काउंटर इंटेलिजेंस ने 60 घंटे में सबसे पहले सीएमएस कंपनी के कर्मचारी मास्टरमाइंड मनजिंदर सिंह मनी को गिरफ्तार किया था। इस मामले में अभी तक 9 आरोपी गिरफ्तार हो चुके हैं।